Johndoe

1996-2001

Johndoe så dagens lys etter en konsert med det svenske pønkbandet Charta 77 på UFFA i 1996. Bandmedlemmene den gangen var klassekameratene Øystein Eide på bass, Børge Andreassen på trommer og Jonas Skybakmoen på gitar og vokal.
I 1997 fikk de inn en ekstra gitar i Thomas Ryjord, og ga ut sin første EP, «Solen-Korridor-Pliktløp-Våken». Plata ga de da 17 år gamle bandmedlemmene innpass på by:Larm i Trondheim i 1998. EP-en ga også bandet meget god kritikk i lokal presse, og etter en mengde konserter ga bandet ut sin andre EP, «I Kveld».
I 2000 sluttet Thomas Ryjord og gikk til  RIFU og Johndoe ga som trio ut EP-en «Explosift!» i desember samme år. Johndoes tre første EP-er er nå kun tilgjengelig på en nettside opprettet av fans.

2001-2003

Våren 2001 ble Johndoe igjen en kvartett da Terje Uv kom inn som gitarist. Senere på året ble trommeslager Børge Andreassen erstattet med Stian Lundberg. Johndoe lanserte i september 2002 EP-en «Rastløs Rock'n'Roll» på Dead Letter Records. Utgivelsen ga bandet oppmerksomhet utenfor Trøndelags grenser, og Johndoe spilte flere konserter rundt om i Norge.
Singelen «Rastløs Rock'n'Roll» ble etter hvert B-listet på NRK P3, og lå 2 uker på VG-lista med 14.-plass som beste plassering. EP-en med samme navn ble også inngansbillett til by:Larm 2003 der bandet ble årets «snakkis». Avisen VG kåret Johndoe til vinnerne av by:Larm 2003 og plateselskapet Sony Music Norway signerte platekontrakt med bandet.
I september 2003 kom Johndoes første fullengder «Ja takk til trøbbel». Plata ble utgitt av Sony Music Norway og fikk svært god mottakelse, både av presse og publikum. Aftenposten mente det var «et av de bedre debutalbumene i norsk rock ever».
«Ja Takk Til Trøbbel» ble innspilt i Duper studio i Bergen hvor Yngve L. Sætre sto for produksjon og mix. Plata lå i fem uker på VG-lista der en 5.-plass ble beste plassering. Første singel fra plata, «Et sunnhetstegn» ble B-listet på P3. I forbindelse med utgivelsen ble også Johndoe nominert som årets nykommer på Alarmprisen 2004.

2003-2004

I etterkant av utgivelsen av debutalbumet dro bandet ut på en omfattende norgesturné,  og i perioden 2003-2004 spilte bandet nærmere 200 konserter i Norge. Blant disse var flere større festivaler som Quartfestivalen (forløperen til Hovefestivalen), Norwegian Wood og Øyafestivalen.
Sommeren 2004 dro Johndoe til Studio Gröndal i Stockholm for å spille inn sin andre plate, som skulle få navnet «Pyromantikk». Pelle Gunnerfeldt var produsent, og han sto også for mix av plata. I samarbeid med Gunnerfeldt ble Johndoes musikk dreiet litt bort fra «Ja Takk Til Trøbbel» sitt punka actionrock-uttrykk og mer i retning powerpop med band som Cheap Trick og The Nerves som inspirasjonskilder.
«Pyromantikk» ble utgitt på Sony Music Norway i september 2004. Plata lå på VG-lista i 2 uker der 21.-plass ble beste plassering. Johndoe fikk sin største hitsingel med låta «Pyromantikk», som ble A-listet på NRK P3. Johndoe dro også på turné denne høsten. Bandet hade fått et rykte på seg for å være et forrykende konsertband, og målet var hele tiden å spille mest og best mulig.

2005

Etter turneen i etterkant av «Pyromantikk» brukte Johndoe det nye året på å lage ny musikk og spille enkelte konserter. Bandet bidro også med en låt på plata «Det beste til meg og mine venner», en hyllestplate til avdøde Joachim Nielsen. Flere kjente norske artister som Turbonegro, Motorpsycho og deLillos gjorde egne versjoner av Nielsens låter. Johndoes bidrag var en versjon av «Sitter på en bombe». Blåserrekka fra det trønderske skabandet Hopalong Knut var med, og låta ble produsert av Marcus Forsgren. «Sitter på en bombe» ble en hit med heftig rotasjon på NRK P3.

2006

Sommeren 2006 gikk Johndoe i studio, denne gang hos Kyrre Fritzner i Fredrikstad. Fritzner sto for både produksjon og miks av plata «Dødvinkel», som ble utgitt i september på bandets eget plateselskap JHND Records med distribusjon gjennom Sonet/Universal.
Johndoes musikalske uttrykk ble nok en gang justert noe. Høyoktanrocken fra debutplata er nesten ikke tilstedeværende, men energien som bandet var kjent for var likevel ikke borte, bare kanalisert på en annen måte. Ifølge bandet var målet med denne plata å male med en bredere pensel og fokusere mer på låter, mindre på riff og gitarsoloer.
Jonas Skybakmoens tekster fikk også en viktigere rolle, der fokuset ble mer rettet mot historiefortelling enn de tidligere utgivelsenes punkete sloganstil. Singelen «Kjøtere» ble B-listet på NRK P3. Også «Dødvinkel» ble godt mottatt av pressen og mange holder plata for å være bandets beste. Plata fikk imidlertid bare én uke på VG-lista, der den var inne på 27.-plass.

2006-2009

Johndoe turnerte nok en gang i tidsrommet 2006-2007, dog noe mindre enn ved de forrige utgivelsene. Sommeren 2008 gjorde de kun noen få festivaler, der Pstereofestivalen i Trondheim ble deres siste opptreden i hjembyen på mange år. I 2009 reiste de til Umeå i Sverige for å spille en konsert på utestedet Scharinska. Konserten ble bandets siste offisielle opptreden på mange år.

2013-

Sommeren 2013 spilte bandet to reunionkonserter på Blæst i Trondheim og en konsert på Last Train i Oslo. Konsertene ble utsolgt på svært kort tid.
Bandets første første singel på åtte år, «Lengsel (som aldri forsvinn)», ble utgitt like før reunionkonsertene i september, tett fulgt opp av singel nummer to, «Fly og tog og bila», som kom ut i november samme år. 
I januar 2014 kunngjorde bandet at de var klar med sin første plateutgivelse på nær åtte år. Johndoes fjerde album Slugger ble lansert 7. mars på labelen Aiko Music, med salg og distribusjon av Warner Norge. Platen ble nominert til Spellemannprisen 2014 i klassen rock. Allerede i november 2014 ble deres andre plate for året utgitt med navn Sosialt Liv.